
Bogen er skrevet af Anne Bakmand, men historien er fortalt af Stig Martin, og tager udgangspunkt i hans opvækst og ungdom.








Forord:


Da jeg blev introduceret til Facebook og fik styr på hvordan det fungerede, fik jeg lyst til at finde mine gamle venner fra motorcykeltiden. Specielt da jeg igen havde fået en motorcykel – denne gang med tilhørende MC kørekort! Det viste sig at være en fantastisk beslutning, og nu er vi en stor gruppe der har mødtes til hygge og motorcykelture, igennem 15 år.


Ligesom i gamle dage er pigerne med, og stadig sidder bagpå, og om vinteren mødes vi til hygge, middage og vi fejrer runde fødselsdage sammen. Det er simpelthen herligt at genopleve vores ungdom med gamle venner. Snakken går livligt. om dengang hvor vi alle havde langt hår, nogen af os havde flotte bakkenbarter, og vi kendte hinandens forældre og familier.


Vi kan se tilbage på mange episoder vi ikke er stolte af i dag, men heldigvis er vi blevet ældre og klogere. Vi har børn og familie og har fået et godt liv. Det der kendetegner os, er at vi har arbejdet lige siden vi gik ud af skolen, og er endt som gode samfundsborgere. Nu er de fleste af os aktive pensionister, og det er en ny spændende fase i livet.


Vi kan med et lille grin og et glimt af genkendelse, ryste på hovedet ad nutidens unge, der larmer, drikker øl og kaster sig ud i farlige bedrifter. Vi håber bare, at de, ligesom vi gjorde, klarer sig igennem det hele uden alt for mange skrammer og bøder.







Min første forelskelse - Motorcykler


Den lille rødbrune Sachs motorcykel på 125 kubik havde min far med hjem fra Tyskland i 1958, hvor han var udstationeret i 7 år med den danske brigade, hos de allieredes styrker.


Motorcyklen, en spritny model fra 1957, havde tyske nummerplader og måtte derfor ikke køres på i Danmark, så den stod gemt væk i kælderen og samlede støv. Det vil sige – efter nogle år, hvor mine forældre tog alene i sommerhus, så drønede jeg rundt på den i Ballerup og Skovlunde. Det var min første forelskelse i motorcykler og jeg var 15 år gammel.










Bøllespire som teenager i 60´ernes Skovlunde


Min mor, min søster og jeg, flyttede de sidste 5 år ned til min far i Tyskland. Først til Rendsborg, og senere i Itzehoe, hvor vi boede tæt på kasernerne. Jeg gik i skole i 3 år, og blev undervist af værnepligtige soldater, der var lærere i deres civile liv.


Min mor nød livet med hus og have, barnepiger og tjenestefolk, mens min søster og jeg legede med alle de andre soldaterfamiliers børn og havde et dejligt liv dernede. Men i 1958 blev kasernerne overtaget af de engelske bataljoner, og de danske bataljoner blev sendt hjem til Danmark.


Vi flyttede, ligesom flere andre soldaterfamilier, til det nybyggede Ringtoften i Skovlunde. Her var endnu ikke anlagt veje og fortove, og vi boede i en lille 2 ½ værelses i stueetagen.


Min far fik som uddannet elektriker, arbejde hos Herlev elektrikeren, mens min mor var hjemmegående husmor. Min søster og jeg begyndte på Skovlunde skole, hvor jeg startede i 4.klasse, men jeg havde svært ved at følge med fra starten, og fik ekstraundervisning om eftermiddagen.


Skole blev aldrig noget hit hos mig, men jeg elskede at bo i Ringtoften og fik hurtigt mange venner. Vi var altid sammen efter skoletid, vi samlede flasker på byggepladserne og indløste panten, og holdt til der hvor Malmparken station ligger i dag.


I starten af 60´erne var her et stort moseområde der havde forbindelse til Harrestrup å, og her sejlede jeg på tømmerflåder med mine gode venner Hans Henrik og Jan. Vi byggede tømmerflåderne af olietønder som vi bandt sammen, og lagde brædder ovenpå. Åen skiftede farve afhængigt af hvad de nærliggende firmaer lukkede ud af spildevand, og det soppede vi rundt i, når vi faldt i vandet.


Vores forældre vidste ikke hvad vi foretog os, så længe vi ikke kom til skade eller lavede ulykker, havde vi frit spil. Men en vinter hvor det var bidende koldt og vi havde kælket og løbet på skøjter, gik vi ned i kælderen under vores lejligheder, hvor vi satte ild til nogle aviser for at få varmen.


For at få mere fut i varmen smed vi også papkasser på, og så gik det stærkt. Det røg voldsomt ud ad kældervinduet, og der gik ild i tremmevæggene mellem kælderrummene.


Da beboeren ovenpå mærkede varmen nedefra, kom han ned og fik heldigvis slukket branden med vand fra kælderens skralderum.


Det blev selvfølgelig sagt videre til vores forældre, som måtte punge ud med betaling til at få kælderloftet malet og til at få udskiftet de sodskadede tremmevægge. Jeg fik helt sikkert ballade, men husker det ikke.


Vintervejret indbød også til at kaste med snebolde, især ind ad badeværelses vinduer der stod åbne i ende-gavls lejlighederne. Målet var at høre et hyl, når snebolden ramte plet oppe i loftet og dryssede ned over dem der var i bad. Men en af beboerne fik taget hævn; han ventede på at vi kom hen til hans vindue og kastede en spand koldt vand ned i hovedet på os. Det var sjovt.


Sneboldene blev også taget i brug når vi blev sure på beboerne i villakvarteret på den anden side af jernbanebroen. De brokkede sig altid over at vi larmede, så vi opbyggede en forsyning af snebolde, ringede på dørene, og når de åbnede, fik de en byge af snebolde i hovedet. Så løb vi derfra i alle retninger, og mødtes bagefter i Ringtoften.


Vi underholdt os også på andre måder. S-toget var vores nabo, og blev dermed også en legeplads, hvor vi kørte mellem stationerne, stående på trinbrættet udenfor S-togs dørene – det var vildt, og vi elskede det. Vi udfordrede også hinanden til at ligge så tæt på skinnerne som muligt, når toget susede forbi. Togførerne tudede i hornet af os, for de vidste godt, vi lå der under vores tæpper.


Togskinnerne gav os også mulighed for at eksperimentere; alle mulige ting blev lagt på skinnerne før toget kom. Mønter blev store og flade og diverse smålegetøj i plastic lavede høje lyde når de blev kørt over. Efter en nytårsaften lagde vi fusere, som vi havde fundet, ud på skinnerne


Det gav en række høje drøn, så politiet blev tilkaldt. Men der var vi allerede løbet hjem, og kiggede på politiet, fra vores opgange hvor vi stod i skjul.


Fra broen over jernbanen kunne vi også lade vinden få fat i toiletpapirsruller sat på en rundstok. De blæste langt du over jernbanen helt ned til villaerne, og var et flot syn.


Vi klatrede alle vegne –i skorstenene ved fjernvarmeanlægget i Lilletoften og op i højspændingsmasterne ved Malmparkens æbleplantage. Når vi var på æblerov, skød bonden efter os med salt i geværet, og av, hvor det sved, når det ramte huden.


En dag sad jeg oppe i et stort æbletræ i en have på Ingevej, mens beboerne rodede med bilen nedenunder. Jeg måtte sidde der længe, fordi de ikke skulle opdage mig – mens mine top venner for længst var stukket af. Det var både spændende og sjovt på samme tid.


I det hele taget var vi altid ude og lave ballade om aftenen når vi kedede os, og nød adrenalin suset.

